|  |
| --- |
| **СПРАВКА****ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ ОТ ОБЩЕСТВЕНИТЕ КОНСУЛТАЦИИ НА ПРОЕКТа НА РЕШЕНИЕ НА МИНИСТЕРСКИЯ СЪВЕТ ЗА ОДОБРЯВАНЕ НА ПРОЕКТ НА ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ГОРИТЕ** |

| **№** | **Организация/потребител****(вкл. начина на получаване на предложението)** | **Бележки и предложения** | **Приети/****неприети** | **Мотиви** |
| --- | --- | --- | --- | --- |
|  | Инж. Петър Дишков и инж. Красимир Русев – получено на 17 декември 2020 г. по електронен път | Обръщаме се към Вас група колеги, завършили ЛТУ – гр.София, специалност „Механизация на Горското стопанство“, с образователно-квалификационна степен магистър. Съгласно приетия през 2013 г. Закон за горите, нашата специалност е посочена в частта за лесовъдска практика само по чл. 233, ал. 1, т. 4 – планиране и организация на добива на дървесина. Предишния закон за горите ни даваше право да упражняваме лесовъдска практика за следните дейности: Организация на добив на дървесина и изработване на пранспортно-технологични проекти, планове и схеми за ползвания от гори и земи от горския фонд и изготвяне на съпровождащите тази дейност документи; Експертизи и консултации по лесовъдски дейности; Изработване на проекти за горски пътища и съоръжения.Според нас, при изготвяне на Закона за горите не са взети предвид изучаваните от нашата специалност пълни курсове по ботаника, дендрология, таксация, лесовъдство, горски култури, пътища, строителство и т.н. които обезпечават нашите познания и би следвало да ни дават право да упражняваме лесовъдска практика за следните дейности по Чл. 233(1): 2. маркиране на насаждения, предвидени за сеч; 3. изработване на: а) задания за горскостопански планове и програми и за инвентаризация на горските територии; б) горскостопански планове и програми и инвентаризация на горски територии; в) задания и проекти, планове и програми за защита срещу ерозия и порои за биологична рекултивация на нарушени терени; 4. планиране и организация на добива на дървесина; 5. планиране и организация на добива на недървесни горски продукти; 6. (изм. - ДВ, бр. 60 от 2012 г.) изработване на проекти за временни горски пътища и съоръжения към тях; както и да издава позволително за сеч. В ДОПЪЛНИТЕЛНА РАЗПОРЕДБА на действащия ЗГ,в § 1. т.5. , "Висше лесовъдско образование" е висше образование по специалност от професионално направление "Горско стопанство" с придобита професионална квалификация "инженер по горско стопанство" или "магистър-инженер по горско стопанство" или "магистър-инженер" по специалностите "Горско стопанство", "Лесовъдство", "Лесоползване", "Лесоустройство", "Ловно стопанство", "Селекция, семепроизводство и горски култури", "Защита на горите", "Стопанисване на горите", "Ловно и рибно стопанство", "Лесоползване и икономика на горското стопанство" в съответствие с изискванията на Закона за висшето образование, не фигурира специалността “Механизация на горското стопанство“.Като изразяваме мнението на всички засегнати от промяната на Закона за горите колеги, на ключови постове в системата на горите и на частна лесовъдска практика, Ви моля за съдействие за възстановяване на неправомерно отнетите ни права.В тази връзка моля на основание отворената процедура за промяна на Закона за горите да бъдат включени и описаните по-горе промени, гарантиращи правото ни да упражняваме свободно професията си. | Не се приема | Разширяването на кръга на специалностите, включени в легалната дефиниция на понятието „висше лесовъдско образование“ в ЗГ изисква обсъждането му от заинтересованите страни, имащи отношение към висшето образование и по – специално към обучението, учебните планове и програми по посочената специалност, които да изразят своето комепетнтно становище, поради което на този етап не може да бъде прието.  |
|  | Национално сдружение на общините в Република България – получено на 06 януари 2021 г. по електронна поща  | С настоящето ви информирам, че след провеено допитване до постоянната ни комисия по земеделие, гори, селски и планински райони, НСОРБ съгласува без забележки. Считаме, че предлаганите изменения ще способстват законосъобразното извършване на проучвания, свързани с развитието на транспортната инфраструктура, както и ще оптимизират процедурите по устройство на пчелини в горските територии. | Приема се |  |
|  | Национална научна асоциация по пчеларство – получено на 08.01.2021 г. по електронна поща | I. Конкретни текстове към проекта на Закона за изменение и допълнение на Закона за горитеКъм § 1. В чл. 69 да се добави нова ал.4:„(4) След деветата година преди изтичане на срока за учредяване на право за устройване на постоянен пчелин по ал.3 собственикът на пчелина или неговите наследници с писмено заявление имат право на удължаване на срока с още 10 години, ако постоянно и добросъвестно са отглеждали пчели през изминалия период. | Не се приема | Няма необходимост от посочения текст. В края на срока на договора за право на ползване, лицето може да подаде заявление да му се учреди право на ползване за още 10 години. По отношение на наследниците, това право е лично и не се наследява. |
|  |  | Към § 2 В чл. 70, алинея 2, точка 4. Създава се нова ал. 7 предлагаме текстът на ал. 7 да добие следния вид:„(7) При устройване на постоянен или временен пчелин в поземлени имоти в горски територии се осигурява:1.Не по-малко от 3 кв. м и не повече от 10 кв. м площ на едно пчелно семейство.2.Ако при учредяване на право за устройване на постоянен пчелин по ал.3 пчеларят писмено декларира, че в следващите три години ще увеличи броя на пчелните семейства, площта на пчелина още при учредяване на право за устройване на постоянен пчелин по ал.3 може да се увеличи със заявеното увеличение на броя на пчелите семейства.2.За постоянните пчелини се осигурява площ до 40 кв. м за преместваеми обекти или за построяване на обслужващи постройки за добиване на пчелни продукти, за ремонт на пчеларското оборудване, за склад на пчеларски инвентар и за битови нужди. 3.При липса на електрозахранване за постоянните пчелини се осигурява площ за изграждане на соларна система за до 5 kW мощност за собствени нужди.4.При прекратяване на дейността собственикът на пчелина е длъжен да отстрани преместваемите обекти или обслужващите постройки, соларната система и оградата на пчелина.“ | Не се приема | Площта , която е определена в новата ал. 7 на чл. 70 е съобразена с нуждите за отглеждане на пчелните семейства, като при евентуално увеличение на пчелните семейства и необходимост от допълнителна площ заявителят подава ново завляние. Същото е необходимо предвид факта, че площта се определя с оглед наличието или липсата на обстоятелствата по чл. 13 от Закона за пчеларството. Посоченото се налага и с оглед предотвратяването на злоупотреби с площите, които се предоставят за ползване за устройване на постоянни пчелини. По отношение на изграждането на преместваеми постройки има специален ред в ЗУТ и няма необходимост да се регламентира в този закон. Обръщаме внимание, че процедурата по учредяване на право на ползване за устройване на постоянни пчелини е облекчена, като учреденото право на ползване е безвъзмездно. |
|  |  | II. Принципни предложения за изменение и допълнение на Закона за горите, без посочен конкретен текст (Предлагаме авторите на проекта на Закона за изменение и допълнение на Закона за горите да изготвят подходящи текстове и място за включването им в Закона за горите) |  |  |
|  |  | 1. Предоставените държавни или общински поземлени имоти в горски територии за постоянни пчелини да е безвъзмездно, т.е. пчеларите да не заплащат наем за ползваните поземлени имоти в горски територии за постоянни пчелини. | Не се приема | В чл. 71, ал. 7 от ЗГ е регламентирано, че учредяването на право на ползване в горски територии за устройване на постоянни пчелини е безвъзмездно. |
|  |  | 2. Предоставените поземлени държавни или общински имоти в горски територии за постоянни пчелини да са до горски път или собственикът на тези територии да прокара горски път до пчелина, а при възможност да прокара електрозахранване и вода. | Не се приема | Мястото, където може да се разположи пчелин не може да се регулира с нормативен акт. Същото се заявява от заявителя и в зависимост от разположените в района пчелини, предвидените дейности, местоположение, договори за наем, за ползване и други дейности се сключва договор или се предлага друго подходящо място.  |
|  |  | 3. За да се осигурят условия за отглеждане и обслужване на пчелните семейства да се разреши: |  |  |
|  |  | 3.1.Улеснено поставянето на преместваеми обекти или построяването на обслужващи постройки за добиване на пчелни продукти, за ремонт на пчеларското оборудване, за склад на пчеларски инвентар и за битови нужди с площ до 40 кв. м, в зависимост от броя на пчелните семейства. | Не се приема | Редът за поставяне на преместваеми обекти е уреден в ЗУТ. |
|  |  | 3.2.При невъзможност за осигуряване на електрозахранване на пчелина, улеснено изграждането на соларни системи с мощност до 5 kW, в зависимост от броя на пчелните семейства. | Не се приема | Площадковите енергийните обекти изискват процедура по промяна на предназначението на имота в горската територия. |
|  |  | 4. При залесяване значително да се увеличи делът на засажданите медоносни дървесни и храстови видове – акация и липа (препоръчително каскадно цъфтящи видове), гледичия, кестен, дрян, леска, люляк, глог и други. | Не се приема | Направеното искане не е предмет на нормативна регламентация, а е въпрос на горскостопанско планиране. Следва да се отбележи, че лицата, регистрирали пчелин имат въможност да изберат място подходящо за отглеждане на пчелните семейства. При подаване на заявлението могат да посочат имот, в който желаят да разположат пчелина. |
|  |  | 5. Да се включат специални текстове за засилени мерки от страна на държавата и/или общините за опазване на пчелите и кошерите от кражби и вандалщина с технически средства и жива охрана. | Не се приема | Пчелинът е частна собственост и като такава охраната е задължение на собственика. |
|  |  | 6. В съответствие с чл. 8, ал. 5 от Закона за пчеларството да се разреши изграждането на огради съответстващи на опасностите от увреждане от диви животни – диви свине, мечки и други. | Приема се по принцип | В подобен смисъл е направено предложение в проекта на ЗИД на Закона за пчеларството, който е одобрен от Министерския съвет.  |
|  |  | МОТИВИ КЪМ ПРЕДЛОЖЕНИЯТАЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ГОРИТЕВ чл.1, ал.2, т.5 от Закона за горите е записана следната много важна цел на горите:„5. поддържане на биологичното и ландшафтното разнообразие и подобряване състоянието на популациите на видовете от дивата флора, фауна и микота;“В чл. 4. От Закона за горите е записано:„Чл.4. Горските територии изпълняват следните основни функции: …2. поддържане на биологичното разнообразие на горските екосистеми;“ В горските екосистеми опрашителите - пчелите и дивите опрашители играят много важна роля за осигуряване на биологичното разнообразие. Без тях биологичното разнообразие е невъзможно.Крайно време е държавата се възприеме истинската и основна функция на пчелите в природата – опрашването. В „Резолюцията на Европейския парламент (ЕП) от 01.03.2018г. относно перспективите и предизвикателствата пред пчеларския сектор” се посочва, че „84% от растителните видове и 76% от производството на храни в Европа зависят от опрашването с пчели и диви опрашители”. Благодарение на пчелите (и дивите опрашители) в природата се поддържа биологичното разнообразие и екологичното равновесие. Стойността на селскостопанската продукция, получена в резултат на опрашването от пчелите е 15 – 20 пъти по-голяма от стойността на пчелните продукти. За да отглеждат основните опрашители в природата – пчелите, държавата трябва много по-сериозно да подпомага пчеларите.В селскостопанските региони на страната през последните 2 - 3 десетилетия, след настъплението на интензивното земеделие условията за отглеждане на пчели стават все по тежки и враждебни за пчелите.Земеделието стана монокултурно - големи площи се засяват с един вид култури, често немедоносни. Това прави храната на пчелите еднообразна и силно ограничена. В резултат на това имунитетът им отслабва. В земеделието масово се използват хербициди, които унищожават плевелната растителност, голяма част от която са медоносни растения. Това отново води до силно намаляване на храната на пчелите. Те се хранят непълноценно и стават податливи на различни болести. Последният, но най-опасен удар върху пчелите нанася третирането на земеделските култури с инсектициди – те директно убиват пчелите, а внесените в кошера сублетални дози пестициди водят до увреждане на младите пчели, до отслабването и загиването им.Вследствие на употребата на пестициди ежегодно и нас загиват десетки хиляди пчелни семейства. За тези загуби никой на възмездява пчеларите. Всичко си остава за тяхна сметка.От друга страна през последните години добивите на мед сериозно намаляват, а цените на медна едро стават все по-ниски. Доходите на пчеларите от мед са повече от скромни – един пчелар със 150 пчелни семейства едва изкарва около 540 лв./мес. - по-малко от минималната работна заплата за 2019г. Чудно ли е тогава, че от 2007г. до 2019г., по данни от Агростатистиката, пчеларите в България са намалели с 58%.Държавата, като няма право да подпомага директно финансово пчеларите, тя може да им спести някои разходи, например като им предоставя безвъзмездно терени за пчелини и инфраструктура за тях – пътища и други благоприятни условия. Една голяма възможност за подкрепа на пчеларството и надежда за опазване на пчелите е преместването на част от пчелните семейства в горските територии при облекчени условия. Там вероятността от отравяне на пчелите с пестициди е значително по-малка, а наличието на много билки правят меда значително по-полезен.Поради изключително важната роля на пчелите като опрашители за производство на селскостопанска продукция, за поддържане на биологичното разнообразие и на екологичното равновесие е крайно наложително да се вземат строги мерки за охраната на пчелините, пчелите и кошерите в полето и в горите.За най-голямо съжаление през последните години пчелите и кошерите станаха обект на постоянни кражби. Затова голяма част от пчеларите ги гледат в населените места, въпреки, че на полето и в гората пчелната паша е по-добра. За да си изнесат кошерите извън населените места, пчеларите се нуждаят от сигурна охрана от страна на държавните и общинските органи. Оставянето на кошерите без охрана на полето и в гората е равносилно на оставянето на жилището отключено когато излизаме от него. Именно затова пчеларите съхраняват кошерите си в населените места.Затова настоятелно предлагаме с промените в Закона за горите да се направят изменения и допълнения облекчаващи и улесняващи отглеждането на пчели в горските територии на страната.Така ще се осигури опазване и на билките и на останалата растителност в горите, ще се опазят и най-важните опрашители в природата. |  |  |
|  | Асоциация на парковете в България – получено на 08.01.2021 г. по електронна поща | Относно § 1. За допълнения и изменения на чл. 69Считаме за допустимо относно целите на закона за инженерно-геоложки и хидрогеоложки проучвания за общата устойчивост на територията да се учредява право на ползване върху поземлени имоти в горски територии.Обръщаме внимание, че проблемът с нуждата от регламентация касаеща право на ползване не само на площадките за проучване , а и за изграждането на временни пътища за достъп до до тях е проблем и за търсене и проучване или с проучване на подземни богатства (ал1. т.1) и е необходимо и там да бъде регламентирано.Считаме за допустимо относно целите на закона срокът за правото на ползване за пчелини да бъде до 10 години. | Приема се принцип | Направеното предложение ще бъде взето под внимание като считаме, че същото може да бъде уредено в Наредба № 5 от 2014 г. за строителство в горски територии без промяна на предназначението им.  |
|  |  | Относно § 2 касаещ изменение и допълнение на чл. 70 Имаме предложение което касае предложението за нова т. 4 на ал. 2 „4. информация за номер, дата и издател на административен акт, издаден по реда на глава шеста от Закона за опазване на околната среда и/или по реда на Закона за биологичното разнообразие или на становищена компетентния орган по околна среда, като информацията за влизането в сила на административния акт се изисква служебно – в случаите по чл. 69, ал. 1, т. 1 и 4;“Предложеният текст предполага, че планове свързани с определяне на площадки за проучване и прокарването на временни пътища за достъп до тях, които дейности от своя страна са свързани с изсичането на дървесина биха могли да:- Не подлежат на преценка по реда на глава шеста от ЗООС- Не подлежат на преценка по реда на чл. 31 на ЗБР- Компетентните органи по приложение на директиви 92/43, 2011/92 и 2001/42 биха могли да издадат някакво становище извън процедурите по глава шеста на ЗООС и чл. 31 на ЗБР.Регламентацията на дейности и проекти свързани с просичане на гори и даже и временна промяна на предназначението на горска територия задължително подлежи на процедура по преценка необходимостта от ОВОС/ЕО. Това е видно от Решение на съда на ЕС по дело C‑329/17 от 7 август 2018 година с предмет преюдициално запитване където е установено, че всяко разчистване на гора с цел негорско използване на територията, независимо дали се прави за постоянно или временно с последващо залесяване попада в обхвата на точка 1, буква г) от приложение II на директива 2011/92, което респективно го включва и в обхвата на директива 2001/42.За необходимостта от произнасяне по реда на чл. 6 параграф 3 от Директива 92/43 на подобно временна промяна не считаме, че се нуждае от мотивиране, с оглед даже на националната практика, но при съмнение бихме посочили решение на Съда на ЕС съединени дела C‑293/17 и C‑294/17 отново с предмет преюдициално запитване, касаещо паша и традиционно разпръскване на тор на територии извън зоните Натура 2000 с решение „Член 6, параграф 3 от Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна трябва да се тълкува в смисъл, че дейностите по паша на добитък и по разпръскване на тор в близост до територии от „Натура 2000“ могат да бъдат квалифицирани като „проект“ по смисъла на тази разпоредба дори когато тези дейности, доколкото не съставляват физическа намеса в естествената околна среда, не представляват „проект“ по смисъла на член 1, параграф 2, буква а) от Директива 2011/92/ЕС на Европейския парламент и на Съвета от 13 декември 2011 година относно оценката на въздействието на някои публични и частни проекти върху околната среда.“В този смисъл бихме препоръчали текста на точката да се промени както следва:„4. информация за номер, дата и издател на административни актове, издадени по реда на глава шеста от Закона за опазване на околната среда и по реда на Закона за биологичното разнообразие, като информацията за влизането в сила на административния акт се изисква служебно – в случаите по чл. 69, ал. 1, т. 1 и 4;“ | Не се приема | Текстът относно становището на компетентен орган по околната среда съществува и в сега действащия ЗГ, като тази възможност е регламентирана със ЗООС и ЗБР.  |
|  |  | По отношение § 3 касаещ промени в чл. 71Предложеното облекчаване на процедурата за учредяване на право на ползване за устройване на постоянни пчелини в поземлени имоти в горски територии – държавна собственост се предлага договорът за учредяване на вещното право на ползване да се подписва от директора на съответното държавно предприятие по чл. 163 от Закона за горите, на чиято територия ще се устройства пчелина, а не от изпълнителния директор на Изпълнителна агенция по горите, считаме макар, че променя философията на закона с който вещните права се учредяват от собственика, а не от стопанина за допустимо с цел облекчаване на процедурата. | Приема се |  |
|  |  | По отношение § 4. Касаещ изменения и допълнение на чл. 72Изразяваме подкрепа рекултивацията на горски територии да се извършва по реда на закона за горите, а не на закона за опазване на земеделските земи. | Приема се |  |
|  |  | По отношение § 5 и 6 нямаме коментари.По отношение § 7 и 8 касаещи изменение на член 99 свързани с регламентиране на рекултивацията на горски територии считаме, че е правилен подхода тя да се регламентира чрез закона за горите и специализирана наредба, вместо по реда на ЗОЗЗ. Тук е необходимо да посочим, че :1. Проектите за рекултивация също подлежат на процедури по реда на глава шеста на ЗООС и чл.31 на ЗБР2. Техническа рекултивация освен процеси на тераформиране, които са посочени в определението, понякога изисква и строителство, като подпорни стени или дренажни системи.Тези дейности също трябва да се включат в определението, респективно да се включат и в разпоредбите на глава осма на ЗГ и наредбата към нея.Въз основа на горното, настоявам да приемете нашите предложения при по-нататъшното разглеждане на ЗИД на ЗГ. | Не се приема | Съгласно чл. 70, ал. 2, т. 2 от ЗГ, в случаите когато се учредява право на ползване в горски територии за търсене и проучване на подземни богатства или за допроучване се изисква решение по ЗООС и/или ЗБР или становище от компетентне орган по околната среда по двата закона. В случаите, когато се предвиждат дейности, които представляват строителство /подпорни стени и дренажни системи/, за тях се изисква провеждането на процедура по промяна на предназначението, при която също се изсква решение по ЗООС и /или ЗБР или становище от компетентен орган по околната среда по двата закона. |
|  | Българска минно геоложка камара – получено в МЗХГ с вх. № 17-1 от 08.01.2021 г.  | Във връзка с предложения за съгласуване проект на Закон за изменение и допълнение на Закона за горите („ЗИДЗГ"}, изразяваме следното становище:Предложеният законопроект засяга дейностите по търсене, проучване и добив на подземни богатства, най вече чрез предвидената промяна в чл. 99 от Закон за горите („ЗГ").В сега действащата редакция на цитирания текст е предвидено задължение за лицата, които извършват дейности в горски територии и чиито дейности водят до увреждане на териториите или ерозиране на почвите, да ги рекултивират, като рекултивацията се извършва при условията и по реда на Закона за опазване на земеделските земи.На това основание титулярите на разрешения за проучване на подземни богатства и концесионерите, извършващи дейност по допроучване в горски територии, изготвят и представят пред Изпълнителна агенция по горите специален проект за рекултивация на ползваните имоти, различен от вече съгласувания от министъра на енергетиката проект за рекултивация по чл. 84 от Закона за подземните богатства (ЗПБ),На основание чл. 70, ал. 2, т. 4 от ЗГ титулярите на разрешения (в хипотезата на чл. 69, ал. 1, т. 1 от ЗГ) и концесионерите (в хипотезата на чл. 69, ал. 1, т. 4 от ЗГ) представят безусловна неотменяема банкова гаранция за изпълнение на проекта за рекултивация на ползваните имоти в горски територии в размер на общата стойност на рекултивацията и базисната цена на имота, върху който се учредява правото на ползване. Тази банкова гаранция се предоставя независимо (отделно) от банковата гаранция, предоставена на министъра на енергетиката, обезпечаваща дейностите по съгласувания проект за ликвидация или консервация на геологопроучвателните или миннодобивните обекти и за рекултивация на засегнатите земи, който се съставя и съгласува на основание ЗПБС предложения проект на ЗИДЗГ е предвидена нова редакция на чл. 99 от ЗГ, като са разписани специални условия и ред за изготвяне и съгласуване на проектите за рекултивация на земи в горски територии, както и ред за приемане на дейностите, извършени в изпълнение на тези проекти. Видно от предложената редакция на чл. 99 на ЗГ, процедурата по изготвяне и съгласуване на проектите значително се утежнява, в т.ч, и като продължителност. Имаме основания да очакваме въвеждането и на допълнителни условия и тежести спрямо изготвителите на проекти, тъй като в ал. 6 на новия чл. 99 ЗГ е предвидено съдържанието на проектите, нормативите за рекултивация, както и редът и условията за изготвянето и приемането им да се определят с наредба на министъра на земеделието, храните и горите. | Не се приема | С настоящия проект на ЗИД на ЗГ не се въвежда нов проект за рекултивация в горски територии, а се усъвършенства редът по който се изработва и одобрява този проект, като редът се урежда изрично в Закона за горите. Направената промяна е в съответствие и с препоръките в Приложение № 2 от Решение № 704 на Министерския съвет от 2018 г. относно търсенето и проучването на подземни богатства. Проектът по чл. 84, ал. 1 от ЗПБ съдържа общо и минимално съдържание относно изискванията за рекултивация и се отнася общо до всички видове територии. Същият не се изработва от лице, вписано в публичния регистър по чл. 235 от ЗГ за упражняване на лесовъдска практика, с включените в нея дейности и не покрива изискванията за рекултивация в горски територии. Съдържанието на проекта за рекултивация, който и към момента се съгласува от Изпълнителна агенци по горите за горски територии е различен от проекта за рекултивация по чл. 84, ал.1 от ЗПБ. Проектът за рекултивация на горски територии по чл. 99 от Закона за горите се отнася само за площта, за която ще се учреди право на ползване, в случай че има необходимост от същото. Съгласно предложените текстове в настоящия проект, заявителите ще извършват само техническата рекултивация, а биологичната рекултивация за горските територии - държавна собственост ще се извършва от държавните предприятия по чл. 163 от ЗГ за тяхна сметка. Изискването за представяне на банкова гаранция е действащо изискване в момента, съгласно Закона за горите. Банковата гаранция е обвързана със стойността на рекултивацията от проекта за рекултивация само на засегнатите горски територии. С предложените нови текстове, размерът й ще се определя съобразно размера на техническата рекултивация и няма да се включва биологичната рекултивация за горски територии – държавна собственост.Не на последно място следва да се отбележи, че по отношение на изпълнението на проектите за рекултивация в горски територии се упражнява ефективен контрол както от регионалните дирекции по горите, така и от съответните поделения на държавните предприятия, в чийто обхват попадат засегнатите площи. Този контрол способства за максималното и съответстващо на територията възстановяване на нарушената територия. |
|  |  | С оглед гореизложеното считаме, че по отношение на титулярите на разрешения за търсене и проучване или за проучване на подземни богатства, както и на концесионерите ЗГ следва да се съобрази и предвиди изрично, че когато площи от горски територии, които са обект на проучвателни или минно-добивни работи, възстановяването (рекултивирането) на тези площи се извършва според проекта за рекултивация изготвен и съгласуван по специалния закон - ЗПБ.В противен случай сме изправени пред хипотеза, в която едно лице има едно и също задължение на две различни нормативни основания, с различни изисквания към изпълнението му, За това задължение (изготвянето на проект за рекултивация и неговото изпълнение), касаещо едни и същи дейности и имоти в горски територии, лицето предоставя две отделни обезпечения, към два различни органа. |  |  |
|  |  | Предвид на горното, Ви молим да направите редакции в обсъждания проект на ЗИДЗГ така, че да е ясно и да не подлежи на тълкуване, следното:1. Титулярите на разрешения за търсене и проучване и за проучване и концесионерите изготвят проекти за ликвидация или консервация на геологопроучвателните или миннодобивните обекти и за рекултивация на засегнатите земи, които се одобряват по реда на Закона за подземните богатства. Текст в ЗГ трябва да предвижда представяне на проект, одобрен по реда на специалния закон - ЗПБ, а не по реда на ЗГ или друг закон.2. В условията на хипотезата по т.1, изпълнението на дейностите предвидени в съгласувания от министъра на енергетиката проект за ликвидация или консервация на геологопроучвателните или миннодобивните обекти и за рекултивация на засегнатите земи, се гарантират/обезпечават по реда на ЗПБ.Оставаме на разположеше при нужда от допълнителни уточнения и/или обсъждания. |  |  |
|  | „Югозападно държавно предприятие“ ДП, Благоевград – получено по електронен път | По отношение обявените обществени консултации на предстоящо изменение и допълнение на Закона за горите, бих искал да акцентирам върху следното:Наличието на самозалесили се и зелесени поземлени имоти, със зедмеделска фондова принадлежност, налага поетапно предриемане на действия от държавните предприятия, за иницииране искане по реда на чл. 81 от Закона за горите пред Изпълнителна агенция по горите за причисляване на тези имоти къмгорските територии.Предвид технологиите и цифровите данни, с които разполагаме и работим по отношение идентифицирането на имотите считам, че не е необходимо скицата на имота да съдържа координати на точките определящи границите на поземления имот. Заявяването на скица съдържаща приложение с координати пред Агенция по геодезия, картография и кадастър я оскъпява 5 кратно, което би довело до разходване на сериозен паричен ресурс.В тази връзка предлагам, в чл. 81, ал. 3, т. 2 от ЗГ да бъде заличено „с координатите на точките, определящи границите". | Приема се |  |